สัญญาทองคำปรับตัวลดลงต่อเนื่อง
สัญญาทองคำอ่อนตัว เหตุนักลงทุนผิดหวังเฟดเมินออกมาตรการกระตุ้น-ดอลล์แข็งค่า
8 มิ.ย. 2555

สัญญาทองคำอ่อนตัว เหตุนักลงทุนผิดหวังเฟดเมินออกมาตรการกระตุ้น-ดอลล์แข็งค่า
สัญญาทองคำปรับตัวลดลงต่อเนื่องจากวานนี้ เนื่องจากนักลงทุนผิดหวังที่นายเบน เบอร์นันเก้ ประธานธนาคารกลางสหรัฐ (เฟด) ไม่ได้ส่งสัญญาณว่า จะใช้มาตรการผ่อนคลายทางการเงินเพื่อกระตุ้นเศรษฐกิจเพิ่มเติม ในการแถลงต่อสภาผู้แทนราษฎรสหรัฐเมื่อช่วงค่ำวานนี้ตามเวลาไทย
ณ เวลาประมาณ 21.00 น. ตามเวลาประเทศไทย สัญญาทองคำตลาด COMEX (Commodity Exchange) ส่งมอบเดือนส.ค.ร่วงลง 9.7 ดอลลาร์ หรือ 0.6% แตะที่ 1,578.30 ดอลลาร์/ออนซ์ โดยก่อนหน้านั้นราคาทองดิ่งหนักถึงเกือบ 2% แตะระดับต่ำสุดในระหว่างวันที่ 1,556.4 ดอลลาร์
นอกจากนี้ เงินยูโรที่อ่อนค่าลงเมื่อเทียบกับดอลลาร์ก็สร้างแรงกดดันให้กับตลาดทองคำด้วยเช่นกัน เนื่องจากทำให้ราคาทองมีราคาแพงขึ้นสำหรับผู้ที่ถือครองสกุลเงินอื่น
ทั้งนี้ เงินยูโรอ่อนค่าลงหลังจากที่ฟิทช์ เรทติ้งส์ ปรับลดอันดับความน่าเชื่อถือของสเปนลง 3 ขั้น นอกจากนี้ เงินยูโรยังเผชิญกับปัจจัยลบจากรายงานข้อมูลเศรษฐกิจที่ย่ำแย่ในภูมิภาค ซึ่งรวมถึงยอดส่งออกที่ร่วงลงเกินคาดของเยอรมนีและผลผลิตอุตสาหกรรมอิตาลีที่หดตัวลง ส่งสัญญาณว่าวิกฤตหนี้ยุโรปกำลังลุกลามไปทั่วภูมิภาค